Пелей
Пелей () в древногръцката митология е син на Еак, царя на Егина. Баща е на известния древногръцки герой Ахил.

Пелей и неговият брат Теламон убиват своя полубрат Фок и напускат Егина, за да избегнат наказанието.

Във Фтия Пелей е очистен от престъплението от Евритион и се жени за дъщеря му Антигона. По време на Калидонския лов по невнимание Пелей убива Евритион и напуска Фтия.

Отива в Йолк и там е пречистен от престъплението от Акаст. В Йолк Пелей губи игрите по повод погребението на Пелий, бащата на Акаст. Победителка става Аталанта. Астидамея – съпругата на Акаст – се вклюбва в Пелей, но той я отблъсква. Озлобена тя изпраща съобщение до Антигона, за да ѝ каже, че Пелей се е оженил за дъщерята на Акаст. Огорчената Антигона се обесва.

След това Астидамея казва на Акаст, че Пелей се е опитал да я изнасили. Акаст взема Пелей на лов, скрива меча му и го изоставя пред група от кентаври да го нападнат. Мъдрият кентавър Хирон връща на Пелей меча и Пелей избягва. После Пелей разграбва Йолк и осакатява Астидамея.

След смъртта на Антигона Пелей се жени за морската нимфа Тетида и от нея става баща на Ахил. Като сватбен дар Посейдон му дава двата безсмъртни коня Балий и Ксант. В крайна сметка сватбата им става повод за кавгата, която води до избора на Парис коя е най-красивата богиня, а оттам и до Троянската война.

Има две версии за понататъшната съдба на Пелей:
 Синовете на Акаст го заточват и той умира.
 Връща се при Тетида и става безсмъртен.

Източници 

 Аполодор, Митологическа библиотека I, 9, 16 и III, 9, 2 и XII, 6; XIII, 7; Епитом VI, 13.
 Аполоний Родоски, Аргонавтика IV, 805 – 879
 Овидий, Метаморфози VIII, 299 – 381.
 Омир, Илиада XVIII, 78 – 87;
 Еврипид, Андромаха.

Древногръцки герои
Митология на Тесалия